Diari Oficial de la Generalitat Valenciana


Sumari del DOGV 2986, del 07-05-1997 (1997/7194)

ORDRE de 14 d' abril de 1997 de la Conselleria d'Agricultura, Pesca i Alimentació, per la qual es creen i convoquen els I Premis d'Investigació Agrària Antoni Josep Cavanilles i les bases per a concórrer-hi.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2986

Data del DOGV
:   07-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7194


Data del document
:   14-04-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

ORDRE de 14 d' abril de 1997 de la Conselleria d'Agricultura, Pesca i Alimentació, per la qual es creen i convoquen els I Premis d'Investigació Agrària Antoni Josep Cavanilles i les bases per a concórrer-hi.   
La figura, la vida i l'obra del botànic Antoni Josep Cavanilles (València 1745 - Madrid 1804) està relacionada amb l'estudi de la geografia, la geologia i l'agricultura del Regne de València.  
Antoni Josep Cavanilles estudià Filosofia i Gramàtica a València i Gandia, i en privat estudià matemàtiques. Pels seus coneixements fou nomenat preceptor d'un fill de Teodoro Caro de Briones, oïdor de València, i posteriorment regent d'Oviedo.  
Més tard passà a dirigir l'educació dels fills dels ducs de l'Infantat, per la qual cosa es va traslladar a París, on va ampliar els seus coneixements, visitant centres dedicats a diferents activitats científiques sobretot de ciències naturals.   
El rei Carles IV el va nomenar, pel juny de 1801, catedràtic de Botànica i director del Reial Jardí de la Cort.  
Entre les seues obres interessa destacar una monografia sobre les Monadelphiae (malvàcies); una obra titulada Icones et descriptiones plantarum queae aut sponte in Hispania crescunt aut in hortis hospitantum que consta de 712 descripcions de plantes, moltes d' aquelles no descrites fins aleshores. Però l'obra per la qual és més conegut i que ha servit per a ressaltar la riquesa natural de la Comunitat Valenciana fou Observaciones sobre la Historia Natural, Geografía, Agricultura, población y frutos del Reino de Valencia. També convé recordar les Observaciones sobre el cultivo del arroz en el Reino de Valencia y su influencia en la salud pública; i altres obres menors, a més dels nombrosos treballs publicats en Anales de la Historia Natural, periòdic que arreplegava estudis del camp de les ciències naturals.  
Per tot allò exposat Antoni Josep Cavanilles és mereixedor de ser titular d'un premi d'investigació agrària. Un dels objectius de la política que en matèria agrària exerceix la Conselleria d'Agricultura, Pesca i Alimentació és estimular la investigació en els diferents aspectes del sector agroalimentari, alhora que sensibilitzar el conjunt de la societat sobre la importància d'un sector que té un pes sociològic indubtable a la Comunitat Valenciana.  
S'ha cregut convenient impulsar la convocatòria dels I Premis Antoni Josep Cavanilles com a mesura de decidit suport a la investigació agrària.  
Per això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE  
Primer  
La Conselleria d'Agricultura, Pesca i Alimentació crea i convoca els I Premis d'Investigació Agrària Antoni Josep Cavanilles i aprova les bases per les quals es regirà aquesta convocatòria , que figuren en l'annex I d'aquesta ordre.  
Segon  
Els premis, per un import total màxim de 2.000.000 de pessetes, es finançaran a càrrec del capítol IV del programa 711.10, línia 411, dels pressupostos de la Generalitat Valenciana per a 1997.  
DISPOSICIÓ FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 14 d'abril de 1997  
La consellera d'Agricultura, Pesca i Alimentació,  
M.ª ÀNGELS RAMON-LLIN I MARTÍNEZ  
ANNEX I  
Bases dels I Premis d'Investigació Agrària Antoni Josep Cavanilles  
Primer. Naturalesa i objecte de la convocatòria  
Es convoquen els I Premis d'Investigació Agrària Antoni Josep Cavanilles, que s'atorgaran durant 1997, l'objecte dels quals ho constitueix la concessió d'un màxim de dos premis a la investigació en el sector agroalimentari.  
Segon. Objectius  
Constitueix l'objectiu general d'aquests premis estimular la investigació en els diferents aspectes del sector agroalimentari per a reconéixer i impulsar les activitats que en aquest àmbit es manifesten i que tinguen com a component fonamental el desenvolupament dels estudis agraris d'interés per a la Comunitat Valenciana, com també la sensibilització de la societat cap a aquest sector.  
Tercer. Aspirants  
Podran concórrer a l'obtenció dels premis les persones físiques, tant de forma individual com en equip. En el supòsit de presentació de treballs col·lectius s'haurà d'acreditar convenientment el director de l'equip que el representarà a tots els efectes.  
Quart. Contingut i requisits formals dels treballs  
Els premis s'atorgaran a l'autor autora d'un treball d'investigació tecnicocientífica sobre el sector agroalimentari valencià, com també al treball que promoga temes que expliciten la relació, en termes generals, entre agricultura i societat valenciana.  
Dels treballs que hi concursen s'hauran de presentar nou exemplars, en format DIN A-4, amb 30 línees per pàgina, 60 caràcters per línia i a doble espai, i la seua extensió no podrà excedir les 250 pàgines, redactades en qualsevol de les dues llengües oficials de la Comunitat Valenciana.  
S'hi adjuntarà també un resum (amb el mateix format) del treball realitzat, amb una extensió mínima de 20 pàgines i màxima de 30, que incloga els aspectes més rellevants de la investigació i en especial les seues conclusions.  
Cinqué. Lloc de presentació  
Els treballs que hi concórreguen es presentaran en el registre de la Conselleria d'Agricultura, Pesca i Alimentació (c/Amadeu de Savoia, núm. 2) durant un termini que finalitzarà el 10 de setembre de 1997, acompanyats de la instància continguda en l'annex II que servirà de sol·licitud per a participar en el concurs.  
Sisena. Jurat  
El jurat que atorgue els premis estarà format per:  
- President: la consellera d'Agricultura, Pesca i Alimentació.  
- Vicepresident: el secretari general de la Conselleria d'Agricultura, Pesca i Alimentació.  
- Secretari: la secretària general administrativa de la Conselleria d'Agricultura, Pesca i Alimentació.  
- Vocals: cinc vocals nomenats per la consellera entre personalitats de reconegut prestigi en la matèria objecte de la convocatòria.  
Setena. Quanties dels premis  
La dotació dels premis serà:  
- Un premi d'1.000.000 de pessetes per al treball d'investigació cientificotècnica.  
- Un premi d'1.000.000 de pessetes per al treball de relació entre agricultura i societat valenciana.  
Els premis en les seues dues modalitats són indivisibles. No obstant això, el jurat té la facultat de declarar-los deserts quan, al seu parer, no concórreguen els mèrits suficients en els treballs presentats. En el supòsit que aquests siguen declarats deserts, es podran concedir fins a un màxim de 4 accèssits de 250.000 pessetes cadascun d'ells per premi.  
Vuitena. Lliurament dels premis  
La data i el lloc de lliurament dels premis i, si s'escau, dels accèssits, seran oportunament comunicats als aspirants i els no premiats podran recollir els treballs durant un termini de dos mesos a partir de la data de lliurament dels premis.  
Novena. Publicació dels treballs  
La Conselleria d'Agricultura, Pesca i Alimentació es reserva la possibilitat de publicar el treball durant un termini màxim de dos anys. La publicació suposa la renúncia per part dels participants dels drets d'autor a favor de la Conselleria.  
Deu. Acceptació de les bases  
La participació en aquesta convocatòria implica l'acceptació de totes les seues bases i la decisió del jurat al qual correspon resoldre els dubtes que es plantegen i les seues decisions seran inapel·lables.  
ANNEX II  
Sol·licitud per a participar en el concurs dels I Premis   
d'Investigació Agrària Antoni Josep Cavanilles  
Modalitat a la qual es presenta segons la base segona  
A) Investigació cientificotècnica sobre el sector agroalimentari.  
B) Relació entre agricultura i societat valenciana.  
1. Títol del treball presentat: ...  
2. Autoria  
- Nom: ...  
- Cognoms: ...  
- NIF: ...  
- Adreça:  
- Telèfon: ...  
CONSELLERIA D'AGRICULTURA PESCA I ALIMENTACIÓ